 Ibadan: Olóòlù kò ni kọja agboolé rẹ fún ọdún eégún ìlú Ibadan tọdún yìí Sùgbọn látì ìgbà tí ààrùn Coronavirus ti bẹrẹ ni ìjọba ìpínlẹ Oyo ti paa lásẹ pé kò ni sí ipejọpọ elérò, yálà fún ayẹyẹ, iṣílé, ìkọmọ jáde àti ìgbéyàwọ. Èyí kò yọ ẹlẹsìn mùsùlùmí, onígbàgba àti àwọn ẹlẹsìn àbáláyé silẹ pẹlú. Òpin oṣù kaarun ni ayẹyẹ ọdún eégun máa ń bẹrẹ ní ìlú Ibadan sùgbọn ìjọba ti kéde pé kò ni sí ààyè fún ayẹyẹ eégún kankan láti wọde nílùú Ibadan lọdún yìí, èyí ni láti dẹkun ìpéjọpọ elérò púpọ tí ó si lé mú kí ààrùn coronavirus túbọ tànkalẹ síi. Olubadan tilẹ Ibadan, Ọba Saliu Akanmu Adetunji, Aje Ogungunniso kinni tún paṣẹ fun awọn egungun nilẹ Ibadan lati ṣe etutu ọdun egungun ninu ile wọn, ki wọn si maa ṣe adura fun opin arun Covid-19. Bí o ṣe wá ku dẹdẹ tí àyẹyẹ eegun kan pàtàkì nílùú Ibadan egúngún oloolu yóò wáyé, BBC bá olóye Ojegboyega Adepoju to jẹ aláàgbàá agúngù àti akọwé gbogbo eléégún nílẹ Ibadan, ó sì tún jẹ ìgbákeji ààrẹ gbogbo ẹlẹsin ibílẹ ni ìpínlẹ Oyo sọrọ láti mọ igbẹsẹ wọn nípa àṣe olubadan àti ìjọba. Adepoju sàlàyé pé, níwọn ìgbà ti àwọn mùsùlùmí àti onígbàgbọ kò lọ sí ilé ìjọsìn lásìkò ọdún wọn, kò sí bí ọbọ ṣe sorí ti ìnàkí kò ṣe nítori náà àṣẹ ìjọba ni yóò múlẹ. Nípa ti eégún olóòlù, kò sí ǹka tó fi yàtọ si àwọn eégún tó kù ní Ibadan, nítorí náà, kò ni sí ààyè fún láti jáde. Láti ìgbà tí ọdún eégú ti bẹrẹ ní ọjọkọkanlélọgbọn, oṣù karùn-ún ọdún yìí ní gbogbo elégún ti ń ṣe ọdún wọn ni ààrín agbo ilé wọn. Èmi gan ṣẹṣẹ gbé eégún tè mi ni àná ni ààrín agboolé sì ni mó ti gbée, nítori náà gbogbo ẹlẹsìn ìbílẹ ló n gbàdúrà kí ààrùn yìí kúrò nilùú, sùgbọn lásìkò yìí, kí gbogbo elégún sàdúrà nígbàlẹ wọn. Nínú ọrọ tirẹ bàbá eégún olóòlù fúnra rẹ Ifasuyi Omotosho Kazeem sọ pé àṣẹ ìjọba àti ti Olúbadan ni abẹ gé, èyí lòdì sí ọrọ rẹ to ti bá BBC Yoruba sọ tẹlẹ pé ti eégún olóólù kò bá jáde, ǹkan le bàjẹ nílùú Ibadan. Nínú ọrọ rẹ sí BBC , Ifasuyi ní kò sí ǹkan ti yóò ṣẹlẹ ti eégún òun kò bá jáde nítorí gbogbo etùtù tó yẹ ni àwọn ti ṣe nígbàlẹ, bákan náà ni eégún ọhún kò ni kọja agboolé. A ti ṣe gbogbo ètùtu tó yẹ, asì ti sàdúra tí yóò kó ààrùn Coronavirus kúrò nílùú. : Ọdọọdún ni ayẹyẹ ọdún eégún máa n wáye nílu Ibadan tí ọpọlọpọ elégún oníruurú si má n yọjú lásìkò ayẹyẹ yìí. 